Hartbeespoort-inwoners sonder waterArgieffoto (Cihan320, Pixabay) Rand Water het Vrydag die watertoevoer na Hartbeespoort in Noordwes verminder weens agterstallige skuld van die Madibeng-munisipaliteit. “Die munisipaliteit skuld Rand Water glo ongeveer R3 miljoen,” het Erna Rossouw, raadslid van die Demokratiese Alliansie, in ŉ verklaring gesê. Die vermindering van die watertoevoer sal daartoe lei dat sommige inwoners lae waterdruk beleef en sommige gedeeltes sal geen water in hul krane hê nie. “Rand Water het ŉ week gelede al ŉ kennisgewing op die munisipaliteit bedien, maar dit is geïgnoreer,” het Rossouw bygevoeg. ŉ Gedeelte van Hartbeespoort wat ook water van die munisipaliteit af kry, het vandeesweek ook sonder water gesit weens ŉ gebrek aan instandhouding. “Dit is baie slegte beplanning gegewe die huidige krisis,” het sy gesê. “Groot gedeeltes van die dorp is tans sonder water terwyl vragmotors van Madibeng steeds duisende liter uit brandweerkrane na afgeleë gebiede vervoer.” Rossouw het gesê die DA kan ook bekend maak dat die stad Tshwane ook die munisipaliteit in kennis gestel het dat die elektrisiteitsrekening vir ŉ tweede keer agterstallig is en dat die krag afgesny gaan word. “Madibeng se finansies is beroerd en die Demokratiese Alliansie doen ŉ dringende beroep op minister Pravin Gordhan om in te gryp,” het Rossouw afgesluit.